Waar slaap baba? | Baba-En-Kleuter
Waar slaap baba?
Jy sal nie sommer oornag kan besluit waar jou baba moet slaap nie. Jy het dalk voor sy geboorte 'n spesifieke mening daaroor gehad, maar wanneer jy eers by die huis met jou nuwe baba is, kan dinge heeltemal anders uitdraai as wat jy beplan het. Die kans dat julle elke aand in 'n ander bed wakker word as waar julle gaan slaap het, is groot. Sulke slaapeskapades is tipies in 'n huis met 'n nuwe baba.
Moenie jou kop breek oor ander mense se mening oor wat reg en verkeerd is nie. Baba in sy eie kot of by julle in die bed is twee opsies wat maar elkeen sy eie risiko's en voordele inhou. Die besluit is julle s'n. Doen wat vir júlle werk.
Baie ouers oor die wêreld heen het geen ander keuse as om baba by hulle te laat slaap nie. Dis doodeenvoudig omdat hulle nie 'n bababed het nie, en ook nie 'n babakamer nie. Om vir so iemand te sê saamslaap met 'n baba is verkeerd, is onsinnig.